Beloning vir dappere wat krok kan bevryDie band is al meer as drie jaar om die krokodil se nek. (Foto: @7heGodFather/Twitter) Almal van heldersiendes tot Australiese diereredders en ŉ bekende avonturier het al probeer om ŉ krokodil te bevry wat nou reeds langer as drie jaar met ŉ motorfietsband om sy nek rondloop, maar Indonesiese owerhede is nog nie bereid om tou op te gooi nie. Die soutwaterkrokodil is die eerste keer in 2016 met die band om sy nek in ŉ rivier naby die provinsiale hoofstad Palu opgemerk. In daardie stadium was die owerhede se grootste vrees dat die dier sou versmoor namate hy groei. Hasmuni Hasmar, bewaringshoof van die Sentraal-Sulawesi-provinsie, bied nou ŉ beloning aan vir enige kenner wat die dier uit sy lyding kan verlos. “Wie ook al die band om die krokodil se nek kan afhaal, sal ŉ beloning ontvang,” het Hasmar gesê. Die geld, ŉ “beduidende bedrag”, kom boonop uit sy eie sak. Hy maak egter nie die bedrag bekend nie, aangesien hy vrees mense wat nié weet hoe om die krokodil te bevry nie, sal na die gebied stroom en hulself in gevaar stel. Die vrees bestaan dat die krokodil eindelik kan versmoor. (Foto: Sky News) “Dit kan roekelose mense lok en dit gaan gevaarlik wees omdat daar naastenby 36 krokodille in die spesifieke gebied woon.” In 2018 het ŉ bekende diereredder, Panji Die Avonturier, en sy span onsuksesvol probeer om die krokodil te bevry. Hasmar sê die krokodil kan nie sommer net verdoof word nie omdat die moontlikheid bestaan dat ánder krokodille kan toeslaan wanneer hulle die dier probeer bevry. Die gebied waar die krokodil van byna 4 meter lank woon, is yl bevolk en daarom het bewaarders hul hoop nou op die beloning geplaas om ŉ opgeleide persoon aan te spoor om te help, het Sky News berig. Die krokodil, wat reeds as bedreig beskou word, het al verskeie ander hindernisse, waaronder tsoenami’s en aardbewings wat Palu getref het, oorleef.